b'\n_START_ARTICLE_\nMary Pinchot Meyer\n_START_PARAGRAPH_\nMary Eno Pinchot Meyer (14. lokakuuta 1920, Charlotte, Pohjois-Carolina, Yhdysvallat \xe2\x80\x93 12. lokakuuta 1964, Washington D.C., Yhdysvallat) oli amerikkalainen kuvataitelija ja presidentti John F. Kennedyn rakastajatar. _NEWLINE_Mary Pinchot syntyi Charlottessa, Pohjois-Carolinan osavaltiossa vuonna 1920. H\xc3\xa4nen \xc3\xa4itins\xc3\xa4 Ruth Pickering Pinchot oli feministi ja ihmisoikeusaktivisti ja is\xc3\xa4ns\xc3\xa4 Amos Pinchot oli juristi ja sosialistisen edistyspuolueen aktiivi. H\xc3\xa4n my\xc3\xb6s oli yksi kansalaisoikeuksien puolesta toimineen American Civil Liberties Union -j\xc3\xa4rjest\xc3\xb6n _NEWLINE_perustajaj\xc3\xa4senist\xc3\xa4. Mary puolestaan liittyi vasemmistoaktiivien perustamaan American Labor Party puolueeseen opiskellessaan Vassarin yliopistossa. Vuonna 1944 Mary tapasi tulevan aviomiehens\xc3\xa4, merivoimien luutnantti Cord Meyerin, joka Maryn tavoin oli rauhanaktivisti. Heille syntyi kolme poikaa, Quentin, Michael ja Mark ja Mary j\xc3\xa4i koti\xc3\xa4idiksi hoitamaan lapsiaan. H\xc3\xa4n otti taidetunteja Manhattanilla ja kirjoitti kolumneja Citizens for Global Sollutions -kansalaisj\xc3\xa4rjest\xc3\xb6n lehteen, kun miehest\xc3\xa4\xc3\xa4n Cordista tuli j\xc3\xa4rjest\xc3\xb6n johtava hahmo. _NEWLINE_Vuonna 1951 Cord Meyerist\xc3\xa4 tuli CIAn agentti ja h\xc3\xa4n ryhtyi vet\xc3\xa4m\xc3\xa4\xc3\xa4n operaatio Matkijalintua (Operation Mockingbird), jonka tavoitteena oli kontrolloida valtamedioissa julkaistua sis\xc3\xa4lt\xc3\xb6\xc3\xa4. Kes\xc3\xa4ll\xc3\xa4 1954 perhe muutti New Yorkista Washingtonin Georgetowniin. Senaattori Joseph McCarthy otti Cord Meyerin ja h\xc3\xa4nen vaimonsa Maryn silm\xc3\xa4tikukseen n\xc3\xa4iden peittelem\xc3\xa4tt\xc3\xb6m\xc3\xa4n vasemmistolaisten mielipiteiden vuoksi ja FBI:n tiedet\xc3\xa4\xc3\xa4n my\xc3\xb6s tutkineen tarkasti Maryn taustoja. CIA:n johto pysyi kuitenkin Cord Meyerin takana ja h\xc3\xa4n sai pit\xc3\xa4\xc3\xa4 virkansa. Meyerit yst\xc3\xa4vystyiv\xc3\xa4t Washgintonissa kaupungin kulttuurikerman ja CIA:n johtoportaan kanssa. Erityisen l\xc3\xa4heiset yst\xc3\xa4v\xc3\xa4t perhe l\xc3\xb6ysi naapureistaan, kun Massachusettsin senaattori John Fitzgerald Kennedy ja vaimonsa Jacqueline Kennedy muuttivat Georgetowniin._NEWLINE_Maryn ja Johnin salasuhde ilmeisesti alkoi muutaman vuoden kuluttua, kun silloisesta senaattorista oli tullut Yhdysvaltain Presidentti. Sit\xc3\xa4 ennen heid\xc3\xa4n yhdeks\xc3\xa4n vuotias poikansa Michael kuoli auton yliajamana joulukuun 18. p\xc3\xa4iv\xc3\xa4n\xc3\xa4 1956. Meyereiden avioliitto p\xc3\xa4\xc3\xa4ttyi eroon Maryn aloitteesta vuonna 1958. Maryn el\xc3\xa4m\xc3\xa4kerran kirjoittaneen Nina Burleighin mukaan noin kaksi vuotta kest\xc3\xa4nyt salasuhde presidentti Kennedyyn antoi Marylle vallan tunnetta ja tyydytti h\xc3\xa4nen seikkailun haluaan. Mary tapasi presidentti\xc3\xa4 Valkoisessa talossa Jacquelinen ollessa muualla. Kerran h\xc3\xa4n unohti taloon alushameensa ja Kennedy palautti sen h\xc3\xa4nelle sinet\xc3\xb6idyss\xc3\xa4 presidentin virkaposti-kirjekuoressa. Burleighin mukaan Meyerin ja presidentin suhde oli syv\xc3\xa4llisempi kuin suurin osa Kennedyn muista romansseista. Marylla oli h\xc3\xa4nen mukaansa suora vaikutus Kennedyn n\xc3\xa4kemyksiin mm. ydinaseriisunnasta ja Yhdysvaltain suhteista Ven\xc3\xa4j\xc3\xa4\xc3\xa4n ja Kiinaan. N\xc3\xa4inp\xc3\xa4 Maryn ylle alkoi kertym\xc3\xa4\xc3\xa4n polittisia j\xc3\xa4nnitteit\xc3\xa4, joilla saattoi olla suuri vaikutus h\xc3\xa4nen lopulliseen kohtaloonsa. Burleigh v\xc3\xa4itt\xc3\xa4\xc3\xa4, ett\xc3\xa4 CIA:n vastavakoilun p\xc3\xa4\xc3\xa4llikk\xc3\xb6 James Angleton salakuunteli Meyerin puheluita t\xc3\xa4m\xc3\xa4n avioeron j\xc3\xa4lkeen. Kun Kennedy sitten salamurhattiin, oli Mary Meyerilla syyt\xc3\xa4 pel\xc3\xa4t\xc3\xa4 my\xc3\xb6s oman henkens\xc3\xa4 olevan vaarassa.\n_START_SECTION_\nTeoriat murhan motiiveista\n_START_PARAGRAPH_\nMary Pinchott Meyer murhattiin Washingtonissa 12. lokakuuta 1964. Poliisi pid\xc3\xa4tti pian mustaihoisen Ray Crumpin todenn\xc3\xa4k\xc3\xb6isen\xc3\xa4 murhaajana, mutta oikeus vapautti h\xc3\xa4net todisteiden puutteen vuoksi kaikista syytteist\xc3\xa4 hein\xc3\xa4kuussa 1965. Murha-asetta ei koskaan l\xc3\xb6ydetty ja kaikkinainen salamyhk\xc3\xa4isyys asian ymp\xc3\xa4rill\xc3\xa4 kirvoitti monia teorioita murhan motiiveista._NEWLINE_Suosituin teoria on se, ett\xc3\xa4 Mary Pinchot tiesi liikaa politiikan kulissien takaisista asioista ja eritoten presidentti Kennedyn kuolemasta, josta syyst\xc3\xa4 CIA j\xc3\xa4rjesti palkkamurhaajan, joka ehk\xc3\xa4 oli Crump, poistamaan h\xc3\xa4net p\xc3\xa4ivilt\xc3\xa4. Maryn yst\xc3\xa4v\xc3\xa4t\xc3\xa4r on kertonut ett\xc3\xa4 Mary oli pyyt\xc3\xa4nyt h\xc3\xa4nt\xc3\xa4 ottamaan haltuunsa t\xc3\xa4m\xc3\xa4n p\xc3\xa4iv\xc3\xa4kirjat "silt\xc3\xa4 varalta, ett\xc3\xa4 jotain ik\xc3\xa4v\xc3\xa4\xc3\xa4 tapahtuisi". Yst\xc3\xa4v\xc3\xa4tt\xc3\xa4ren mukaan CIA:n Angleton oli vaatinut saada p\xc3\xa4iv\xc3\xa4kirjat haltuunsa._NEWLINE_Toisen teorian mukaan mustaihoinen Crump vain yksinkertaisesti sattui olemaan v\xc3\xa4\xc3\xa4r\xc3\xa4ss\xc3\xa4 paikassa v\xc3\xa4\xc3\xa4r\xc3\xa4\xc3\xa4n aikaan ja kun Georgetown oli valkoisen yl\xc3\xa4luokan asuinalue, h\xc3\xa4n oli mit\xc3\xa4 sopivin syntipukki poliisin tarpeisiin. V\xc3\xa4itett\xc3\xa4 tukee mm. se, ett\xc3\xa4 tapauksen todistaja ei ollut lainkaan varma, oliko h\xc3\xa4nen ruumiin l\xc3\xa4hell\xc3\xa4 n\xc3\xa4kem\xc3\xa4ns\xc3\xa4 henkil\xc3\xb6 lainkaan Crump. Crumpin ruumiinrakenne ei vastannut todistajan kertomusta, eik\xc3\xa4 rikospaikalta ker\xc3\xa4tyt todisteet, kuten esimerkiksi hiukset, t\xc3\xa4sm\xc3\xa4nneet Crumpiin.\n_START_SECTION_\nOikeudenk\xc3\xa4ynti\n_START_PARAGRAPH_\nOikeudenk\xc3\xa4ynti oli sekava poliittinen n\xc3\xa4ytelm\xc3\xa4. Tuomari Howard Corcoran mm. m\xc3\xa4\xc3\xa4r\xc3\xa4si, ettei Maryn yksityisasioita saa lainkaan k\xc3\xa4sitell\xc3\xa4 oikeudenk\xc3\xa4ynniss\xc3\xa4 ja my\xc3\xb6s Crumpin puolustusasianajajalta pimitettiin kaikki Maryn yksityisel\xc3\xa4m\xc3\xa4\xc3\xa4 koskeva informaatio.'